Diari Oficial de la Generalitat Valenciana


Sumari del DOGV 2213, del 23-02-1994 (1994/830633)

DECRET 30/1994, de 8 de febrer, del Govern Valencià, pel qual s'aprova el Reglament de l'Institut Turístic Valencià.
--------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/02/08/30/dof/vci/html**

### Dades del document

Número de DOGV
:   2213

Data del DOGV
:   23-02-1994

Secció del DOGV
:   DISPOSICIONS GENERALS

Número del document
:   1994/830633


Data del document
:   08-02-1994

Organisme emissor
:   Conselleria d'Indústria, Comerç i Turisme

Tipus de document
:   Decret

Anàlisi jurídica

DECRET 30/1994, de 8 de febrer, del Govern Valencià, pel qual s'aprova el Reglament de l'Institut Turístic Valencià. [94/1138]  
L'article 49 de la Llei 6/1993, de 31 de desembre, de Pressupostos de la Generalitat Valenciana per a l'exercici 1994, preveu que l'Institut Turístic Valencià (en endavant, ITVA) podrà acomplir funcions d'ordenació del turisme d'acord amb el que es determine reglamentàriament.  
En virtut del Decret 27/1994, de 8 de febrer, del Govern Valencià, se suprimeix la Direcció General de Turisme i s'acorda que les funcions atribuïdes a aquesta per la normativa vigent passen a ser acomplertes pel director general de l'ITVA.  
D'acord amb això, es fa necessari modificar el reglament de l'ITVA per a l'adequació al que disposen les esmentades normes.  
Pel que s'exposa, a proposta del conseller d'Indústria, Comerç i Turisme, i amb la deliberació prèvia del Govern Valencià en la reunió del dia 8 de febrer de 1994,  
DECRETE  
CAPíTOL I  
Naturalesa i funcions  
Article primer  
1. L'ITVA és una entitat de dret públic de la Generalitat Valenciana de les previstes en el paràgraf segon de l'article 5.2 del Decret Legislatiu de 26 de juny de 1991, del Govern Valencià, pel qual s'aprovà el text refós de la Llei d'Hisenda Pública de la Generalitat Valenciana.  
2. L'ITVA, amb personalitat jurídica pròpia i plena capacitat d'obrar per al compliment dels seus fins, està adscrit a la Conselleria d'Indústria, Comerç i Turisme, sota la dependència directa del conseller.  
3. L'ITVA es regeix pel que estableix la disposició addicional setena de la Llei 7/1991, de 28 de desembre, de Pressupostos de la Generalitat Valenciana per a 1992, modificada per l'article 49 de la Llei 6/1993, de 31 de desembre, en aquest reglament i en les altres disposicions d'aplicació a les empreses públiques de la Generalitat Valenciana, sense que li siguen d'aplicació els preceptes de la Llei d'Entitats Estatals Autònomes i de Contractes de l'Estat i les normes de desenvolupament d'aquestes.  
4. Sense perjudici del que disposa el paràgraf anterior, l'ITVA ajustarà la seua activitat a l'ordenament jurídic privat, el qual està subjecte a aquest en les relacions jurídiques externes, en les adquisicions patrimonials i en la contractació. Això no obstant, subjectarà la seua activitat a les normes de dret públic, en aquelles actuacions que suposen l'exercici de potestats administratives, tal com concessió de subvencions, ordenació del sector turístic, inspecció, disciplina, autorització i classificació d'empreses i activitats turístiques, i qualssevol altres que tinguen una naturalesa anàloga.  
Article segon  
L'ITVA tindrà al seu càrrec l'impuls i l'execució de la política de la Generalitat Valenciana en relació amb la promoció del sector turístic de la Comunitat Valenciana.  
Dins d'aquest marc serà objectiu fonamental de l'ITVA la promoció de la qualitat i de la innovació, impulsant el desenvolupament i millora del sector turístic valencià.  
Per això dirigirà les seues actuacions de forma especial a:  
a) Facilitar i estimular l'adaptació a les innovacions i a les exigències en el mercat de les empreses turístiques i altres ens o organismes, públics i privats, relacionats amb el sector.  
b) Potenciar la millora en l'organització i modernització de les empreses turístiques, com també impulsar la creació i implantació de nous productes, prestant particular atenció al desenvolupament tecnològic, a la comercialització i als desequilibris entre les diferents zones de la Comunitat Valenciana.  
c) Promoure i prestar els serveis que contribuesquen a una millora en la gestió i formació del personal del sector turístic valencià.  
d) Mantenir i millorar la imatge de la Comunitat Valenciana com a destinació turística tant en els mercats nacionals com internacionals.  
e) Qualsevol altra actuació que servesca per al desenvolupament, modernització, millora i promoció de l'oferta turística valenciana.  
Article tercero  
1. Per a la consecució d'aquests fins, l'ITVA podrà realitzar les funcions següents:  
I. Establir i promoure un sistema d'assistència tècnica i assessorament a les empreses turístiques i altres ens o organismes públics i privats relacionats amb el sector.  
II. Elaborar i difondre entre els distints agents del sector turístic la informació que puga ser-los útil en els distints camps de la seua activitat.  
III. Realitzar i promoure cursos, seminaris, jornades i concessió de beques i semblants o qualsevol altre tipus d'activitats, dirigits a la formació i reciclatge del personal del sector turístic.  
IV. Realitzar estudis, publicacions i activitats en la línia de millorar el coneixement del sector turístic valencià i de les actuacions que a nivell internacional es realitzen en aquest àmbit. Realització i coordinació d'activitats d'informació i publicitat del producte turístic valencià.  
V. Suport d'actuacions conjuntes de cooperació, instrumentant les relacions amb altres ens.  
VI. Suport a les inversions i activitats relacionades amb els fins de l'ITVA mitjançant la concessió de subvencions o qualsevol altre tipus de mesures financeres.  
VII. Constituir societats i participar amb caràcter transitori o permanent en el capital d'aquelles societats que contribuesquen al compliment dels fins de l'ITVA.  
VIII. Qualsevol altra funció destinada al compliment dels fins assenyalats en l'article anterior.  
2. En la realització de les funcions establertes en aquest article, l'ITVA podrà comptar, especialment i entre altres, amb la col·laboració de les universitats, cambres oficials de comerç, indústria i navegació, col·legis professionals, organitzacions empresarials, sindicats, fundacions, associacions i entitats locals.  
CAPíTOL II  
Organització  
Article quart  
Els òrgans de govern de l'ITVA són:  
- El president.  
- El vicepresident.  
- El Comité de Direcció.  
- El director general.  
Article cinqué  
1. El president de l'ITVA, que ho serà també del Comité de Direcció, serà amb caràcter nat el conseller d'Indústria, Comerç i Turisme.  
2. El president exercirà les funcions següents:  
a) Ostentar la superior representació de l'ITVA en totes les seues relacions amb entitats públiques o privades.  
b) Ordenar les convocatòries, fixar l'ordre del dia i presidir amb vot de qualitat les sessions del Comité de Direcció.  
c) Proposar al Comité de Direcció les línies de funcionament de l'ITVA.  
d) Exercir l'alta direcció i govern de l'ITVA.  
e) La representació permanent de l'ITVA en la firma de convenis i contractes.  
f) L'aprovació de les resolucions d'execució dels programes de l'ITVA.  
g) La superior autoritat, alta inspecció i règim disciplinari del seu personal. Així mateix, i d'acord amb les línies bàsiques que establesca el Comité de Direcció, determinarà l'organització interna de l'ITVA, assignació de funcions als diferents òrgans i personal, i la delimitació dels requisits i mèrits per a la selecció i admissió de personal.  
h) En general, i de forma àmplia, totes aquelles que possibiliten el millor desenvolupament dels fins de l'ITVA.  
3. En els casos de vacant, absència i malaltia el substituirà, en la presidència, el vicepresident.  
4. El president podrà delegar, amb caràcter permanent o temporal, determinades funcions en el vicepresident i el director general.  
Article sisé  
1. Al Comité de Direcció, òrgan col·legiat de govern i direcció de l'ITVA, li correspon exercir, sense altres limitacions que les que estableixen les lleis i sense perjudici de les atribucions del seu president, totes les facultats i poders, en general, que siguen necessaris per al compliment dels seus fins.  
2. En particular, correspon al Comité de Direcció:  
a) Definir les línies de funcionament de l'ITVA d'acord amb les directrius de la Conselleria d'Indústria, Comerç i Turisme.  
b) Examinar i aprovar els plans d'actuació de l'ITVA en cadascuna de les seues activitats fonamentals.  
c) Examinar i aprovar la redacció definitiva de l'avantprojecte de pressupostos de l'ITVA, per a la seua posterior tramitació.  
d) Aprovar la memòria d'activitats presentada pel president i els comptes anuals presentats pel director general, per a la remissió als òrgans competents d'acord amb les lleis pressupostàries que resulten d'aplicació.  
e) Evacuar els informes que li siguen requerits per la Conselleria d'Indústria, Comerç i Turisme.  
f) Aprovar la participació permanent o transitòria en el capital de societats mercantils.  
g) Aprovar la creació de societats mercantils en què siga soci l'ITVA, com també la creació i participació en fundacions, associacions i altres persones jurídiques.  
h) Aprovar i regular, a proposta del director general, l'organització interna de l'entitat i els criteris per a la selecció, admissió i retribució del personal i la plantilla d'aquest.  
i) Elevar als organismes competents les propostes i acords que en requeresquen l'aprovació o ratificació.  
j) Totes aquelles que siguen necessàries per al compliment dels fins i programes de l'ITVA i aquelles altres que d'ara endavant se li puguen atribuir.  
3. El Comité de Direcció podrà delegar, amb caràcter permanent o temporal, determinades funcions en el president, el vicepresident i el director general, i conferir apoderaments especials per a casos concrets sense limitació de persones.  
Article seté  
1. El Comité de Direcció estarà integrat per:  
a) El president, que serà el de l'Institut.  
b) El vicepresident, que serà amb caràcter nat el secretari general de la Conselleria d'Indústria, Comerç i Turisme.  
c) Un vocal en representació de cadascuna de les conselleries següents: Economia i Hisenda; Administració Pública; Obres Públiques, Urbanisme i Transports; Cultura; Educació i Ciència; Sanitat i Consum; Treball i Afers Socials; Agricultura, Pesca i Alimentació; i Medi Ambient, amb categoria de director general o equivalent, designat pel conseller respectiu.  
d) Fins a tres vocals designats entre el personal d'organismes, institucions o empreses públiques de la Generalitat Valenciana.  
e) Fins a sis vocals designats entre persones de reconegut prestigi professional en el sector turístic.  
f) Un vocal en representació del Consell de Cambres Oficials de Comerç, Indústria i Navegació de la Comunitat Valenciana.  
g) Dos vocals a proposta de les organitzacions empresarials més representatives.  
h) Dos vocals a proposta de les organitzacions sindicals més representatives.  
i) El director general de l'ITVA.  
j) El secretari, que serà el director tècnico-administratiu de l'Institut, amb veu però sense vot.  
2. El nomenament i cessament dels vocals previstos en els apartats d) i e) del número 1 d'aquest article, correspon al conseller d'Indústria, Comerç i Turisme.  
3. Sense perjudici del que indica el número anterior, els vocals del Comité de Direcció es designaran cada dos anys, i podrà, si s'escau, prorrogar-se aquest termini per períodes d'igual durada.  
4. En les sessions del Comité, hi podran ser presents, amb veu però sense vot, els experts que el Comité de Direcció considere convenients per al seu assessorament en matèries específiques.  
5. El president del Comité podrà acordar la constitució d'una Comissió de Turisme integrada pels vocals representants de la Generalitat Valenciana en el Comité de Direcció, de caràcter permanent o per a assumptes específics, per al tractament de temes comuns als diversos departaments d'aquesta.  
Article vuité  
1. El Comité de Direcció es reunirà sempre que ho acorde el president i com a mínim tres vegades a l'any, amb la convocatòria prèvia que ha de ser acordada i notificada amb una antelació mínima de quaranta-vuit hores, excepte en cas de convocatòria urgent, acompanyant-la de l'ordre del dia.  
2. El Comité de Direcció podrà, així mateix, ser convocat pel president, amb la sol·licitud prèvia per escrit i motivada d'almenys la majoria absoluta dels seus membres.  
3. El president fixarà l'ordre del dia tenint en compte, si s'escau, les peticions dels altres membres formulades amb antelació suficient.  
4. El quòrum per a la constitució vàlida del Comité de Direcció serà el de majoria absoluta dels seus components en primera convocatòria, i d'un mínim de set membres en segona convocatòria, i haurà d'estar necessàriament entre ells el president o el vicepresident. Entre la primera i segona convocatòria hauran de transcórrer almenys trenta minuts. No obstant això, estarà vàlidament constituït, encara que no s'hagueren complert els requisits de convocatòria, quan es troben presents tots els seus membres i així ho acorden per unanimitat.  
5. Dels acords que adopte el Comité de Direcció s'alçarà la corresponent acta, que serà signada pel secretari, amb el vist-i-plau del president, i s'aprovarà en aquesta o posterior sessió, i s'haurà de registrar-se en el llibre d'actes.  
6. En el que no preveu aquest article regirà el que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article nové  
1. El director general de l'ITVA serà nomenat per decret del Govern Valencià, a proposta del conseller d'Indústria, Comerç i Turisme.  
2. Al director general li correspon l'exercici permanent de la representació ordinària, administració i gestió de l'ITVA i, en particular,  
a) La firma, per part de l'ITVA, en qualssevol actes i negocis jurídics no atribuïts expressament a altres òrgans d'aquest.  
b) La representació de l'ITVA en l'exercici d'accions i recursos.  
c) Elaborar el programa d'actuació anual i l'avantprojecte de pressupostos de l'ITVA.  
d) Retre comptes davant el Comité de Direcció del compliment del pressupost i sotmetre a aquest els comptes anuals.  
e) Elaborar la memòria de les activitats desenvolupades i facilitar al Comité de Direcció la informació que requeresca sobre el desenvolupament d'aquestes.  
f) Executar i fer complir els acords del Comité de Direcció.  
g) Formular propostes d'acord, com també d'actuació al Comité de Direcció i al president, en assumptes l'aprovació dels quals els competesca.  
h) Ordenar despeses i pagaments, donant compte al Comité de Direcció.  
i) Informar al Consell de Turisme de la Comunitat Valenciana de les activitats de l'ITVA.  
3. Així mateix al director general li correspondran, en matèria d'ordenació del turisme, les funcions atribuïdes a aquest pel Decret 27/1994, de 8 de febrer, del Govern Valencià. En especial:  
a) L'aprovació de les resolucions referents a les sol·licituds d'instal·lació, classificació i obertura d'establiments turístics, registre d'empreses i activitats turístiques i qualsevol altra autorització que es derive de la legislació vigent.  
b) El control del compliment de la normativa vigent en matèria turística mitjançant la planificació i coordinació tant informatives com d'inspecció.  
c) La vigilància, desenvolupament i aplicació de les normes sobre professió i ensenyaments turístics.  
d) L'elaboració de propostes de normativa turística dirigides a l'ordenació, desenvolupament i millores del sector.  
e) La imposició de sancions per infraccions en matèria turística en la forma i quantia que estableixen les normes que resulten d'aplicació.  
4. En cas de vacant, absència o malaltia, el director general serà substituït per la persona que designe el president.  
5. El director general podrà delegar, amb caràcter permanent o temporal, determinades funcions en el director tècnico-administratiu.  
CAPíTOL III  
Organització administrativa  
Article deu  
1. Al front de l'organització administrativa de l'ITVA hi haurà un director tècnico-administratiu, nomenat pel president de l'institut. Sense perjudici de les facultats reservades al president i al director general, li correspondrà la coordinació tècnica i administrativa de totes les àrees, serveis o unitats de l'institut i la direcció del personal, com també aquelles facultats que li encomane la direcció de l'ITVA.  
2. En dependència directa del director tècnico-administratiu s'enquadren els serveis tècnics.  
3. Els serveis tècnics de l'ITVA estaran integrats per les diverses àrees que acorde el president, d'acord amb els criteris que establesca el Comité de Direcció, en l'exercici de les competències atribuïdes a aquest.  
CAPíTOL IV  
Personal  
Article once  
1. El personal de l'ITVA es regirà per les normes de dret laboral i, si s'escau, de dret civil que li siguen d'aplicació.  
2. La pertinença al Comité de Direcció no generarà en cap cas drets laborals en l'ITVA. El mateix criteri s'aplicarà al director general de l'institut.  
3. La situació dels funcionaris de la Generalitat Valenciana que s'incorporen a la plantilla laboral de l'ITVA serà la que regula el text refós de la Llei de la Funció Pública Valenciana i altres normes complementàries.  
4. La contractació de personal es realitzarà mitjançant les corresponents proves d'admissió establertes i convocades per l'ITVA, per acord del Comité de Direcció, i segons els principis de publicitat, igualtat, mèrit i capacitat.  
5. El règim de retribució del personal de l'ITVA tindrà en compte el que, amb caràcter general, regesca per al personal al servei de la Generalitat Valenciana, amb les excepcions imposades per les necessitats del servei i les característiques especials del lloc de treball.  
CAPíTOL V  
Recursos i règim econòmic  
Article dotze  
Seran recursos de l'institut els següents:  
a) Les dotacions corresponents dels pressupostos de la Generalitat Valenciana.  
b) Els ingressos ordinaris i extraordinaris generats per l'exercici de les seues activitats i per la prestació dels seus serveis.  
c) Els productes i rendes derivats de la seua participació en altres societats.  
d) Els crèdits, préstecs, emprèstits i altres operacions financeres que puga concertar.  
e) Les subvencions i aportacions que, per qualsevol títol, siguen concedides al seu favor per entitats públiques o privades, o per particulars.  
f) Els productes, rendes i patrimonis que li siguen adscrits per qualsevol persona o entitat i per qualsevol títol.  
g) Qualsevol altre recurs no previst en les lletres anteriors.  
Article tretze  
El pressupost de l'ITVA s'ajustarà al que estableix la Llei d'Hisenda Pública de la Generalitat Valenciana i a les previsions de les lleis de pressupostos de la Generalitat Valenciana.  
Article catorze  
1. L'avantprojecte de pressupost, una vegada aprovat pel Comité de Direcció, es remetrà a la Conselleria d'Indústria, Comerç i Turisme, per a la posterior elevació a la Conselleria d'Economia i Hisenda a efectes de la seua integració en el pressupost de la Generalitat Valenciana.  
2. Els avantprojectes de pressupostos seran elaborats i gestionats sota el principi d'equilibri pressupostari.  
3. La comptabilitat s'ajustarà a les normes aplicables a les entitats de dret públic subjectes a la Generalitat Valenciana.  
Article quince  
El control financer de l'ITVA s'efectuarà d'acord amb el que estableix la Llei de la Hisenda Pública de la Generalitat Valenciana.  
DISPOSICIONS ADDICIONALS  
Primera  
I. Queda exceptuat del que disposa l'article 11 d'aquest decret, i no li serà d'aplicació el règim previst en aquest, el personal destinat a l'àrea de turisme i als Serveis Territorials de Turisme que, a l'entrada en vigor del Decret 27/1994, de 8 de febrer, del Govern Valencià, realitzen funcions que passen a ser exercides per l'ITVA. Aquest personal estarà adscrit orgànicament a la Secretaria General de la Conselleria d'Indústria, Comerç i Turisme, i dependrà funcionalment del director general de l'ITVA per a l'exercici de les funcions previstes en l'article 2 de l'esmentat decret.  
II. El personal a què es refereix el punt anterior mantindrà la seua naturalesa laboral o funcionarial respecte de la Generalitat Valenciana sense minva dels seus drets.  
Segona  
I. Es modifica la redacció actual de l'article 3 del Decret 73/1987, de 25 de maig, del Govern Valencià, quedant amb el següent text:  
«Article 3  
1. El Consell de Turisme estarà integrat pels següents membres:  
President: el conseller d'Indústria, Comerç i Turisme.  
Vicepresidents:  
- Primer: el secretari general de la Conselleria d'Indústria, Comerç i Turisme.  
- Segon: el director general de l'Institut Turístic Valencià.  
Vocals:  
a) Els presidents dels patronats provincials de turisme de Castelló, València i Alacant.  
b) Vuit alcaldes de municipis turístics de la Comunitat Valenciana, designats pel conseller d'Indústria, Comerç i Turisme.  
c) Tres representants proposats pel Consell Regional de Cambres Oficials de Comerç, Indústria i Navegació.  
d) Sis representants proposats per les organitzacions empresarials més representatives.  
e) Un representant proposat per les escoles d'Hoteleria o Turisme.  
f) Tres representants de les centrals sindicals més representatives de la Comunitat Valenciana.  
g) Fins a vuit membres de lliure designació pel conseller d'Indústria, Comerç i Turisme, entre persones vinculades al turisme en les seues diverses facetes.  
El secretari del Consell, que actuarà amb veu però sense vot, serà designat pel president.  
2. Quan en l'ordre del dia de la sessió figuren temes que afecten matèries relacionades amb les competències d'altres conselleries, hi podran ser convocats el director general o directors generals corresponents.»  
II. Es modifica el text dels articles 6.2 i 12 del Decret 30/1993, de 8 de març, del Govern Valencià, de la forma següent:  
Article 6.2   
S'afegeix a continuació d'«agències de viatge» l'expressió «o administradors de finques».  
Article 12  
La frase «haurà de formalitzar-se el corresponent document de cessió» se substitueix per «es formalitzarà per escrit la corresponent autorització».  
DISPOSICIó DEROGATòRIA  
Queden derogats el Decret 262/1993, de 30 de desembre, del Govern Valencià, pel qual s'adscrivien temporalment al secretari general de la Conselleria d'Indústria, Comerç i Turisme, les funcions encomanades al director general de Turisme, i el Decret 16/1992, de 3 de febrer, del Govern Valencià, modificat pel Decret 229/1993, de 23 de novembre, pel qual s'aprovà el Reglament de l'Institut Turístic Valencià (ITVA).  
DISPOSICIONS FINALS  
Primera  
S'autoritza el conseller d'Indústria, Comerç i Turisme per a dictar totes les disposicions que siguen necessàries per al desenvolupament i aplicació del que estableix aquest decret.  
Segona  
Aquest decret vigirà l'endemà de la seua publicació en el Diari Oficial de la Generalitat Valenciana.  
València, 8 de febrer de 1994  
El president de la Generalitat Valenciana,  
JOAN LERMA I BLASCO  
El conseller d'Indústria, Comerç i Turisme,  
MARTíN SEVILLA JIMÉNEZ


Còpia Permalink ELI